《秋山即事》
宋代·洪咨夔

避俗鹿挺走，依僧龟深藏。
淡中般若味，定后摩尼光。
坏垣被杂卉，烂漫野媪装。
丛薄鸣幽禽，凄抑怨女吭。
桂谢红不坠，菊繁青已香。
瘖蝉怯露叶，忙蜂急寒芳。
魁芋鹜护乳，拳栗蝟脱芒。
菘莳虀瓮绿，粟登酿篘黄。
田父时泥饮，樵夫间谈王。
意适两竖屏，神王三仇攘。
龙耶老聃化，凤兮接舆狂。
翠壁千仞表，西风吹我裳。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。